Huye: Basabwe kubaka amagorofa ngo umujyi use neza none yabuze abayakoreramo
Ba nyir' amagorofa yubatswe mu karere ka Huye intara y' amajyepfo bavuga ko amazu bubatse ku busabe bw' ubuyobozi bugira ngo umujyi use neza yabuze abayakoreramo.
Ni mu gihe abakabaye bayakoreramo batinya kuyakodesha bitewe n' uko bavuga ko ibiciro bw' ubukode birenze ubushobozi bwabo.
Ubuke bw' abakodesha butuma byinshi mu byuma by' aya magoroba bibura ababikodesha.
Jean Paul Uyisabye, umucungamutungo wa Gare y'i Huye yagize ati "Kugeza ubu, ibyumba byo muri gare bikodeshwa ni 60% by'ibihari. Ibindi bibereye aho nta babikoreramo.
Semuhungu Vincent, ufite inyubako y'amagorofa ane, hakoreshwa imiryango yo hasi gusa ihanye na 25% by' inyubako yose.
Ba nyir' aya magorofa bavuga ko izi nyubako bazubatse ku nguzanyo bagiye bafata mu mabanki ngo baribaza uko izi nguzanyo bazazishyura bitewe n' uko abakiriya batarimo kuboneka uko babyifuza.
Nubwo aya magoroba yabuze abakiriya, hari abatangira serivisi mu mazu yagenewe guturwamo barimo abakorera ahitwa ku Itaba, n' abacururiza mu bikari. Aba ngo nibo bitezweho kuba abakiriya b' ibyumba by' aya magorofa, gusa nabo bavuga ko batakwigondera ubukode bwabyo.
Umudozi witwa Maurice Mutabazi yabwiye Kigali today ko yashatse gukorera mu igorofa rimwe bakamuca ibihumbi 350RWf kandi we yarashakaga gutanga ibihumbi 100RWf. Byatumye yiyemeza gushaka igikari akoreramo.
Ati"ariya mafaranga sinayabona ngo mbone n'ay'umusoro kandi nanjye mbashe kubaho."
Guverineri w'intara y'amajyepfo, Marie Rose Mureshyankwano, we avuga ko bazegera abacururiza mu mazu yagenewe guturamo, bakabereka umumaro wo gucururiza ahagenewe ubucuruzi.
Muri rusange mu Karere ka Huye hari inyubako zirindwi z'ubucuruzi zikeneye abazikodesha hatabariwemo amagorofa abiri yo muri gare.
Hari n'iya kiriziya gaturika igiye kuzura, ndetse n'izindi zigera kuri 16 zigiye kubakwa mu Cyarabu. Izi zose zizakenera abazikoreramo umunsi zuzuye.